Royal Air Maroc Agadiri lennuõnnetus

Royal Air Maroc Agadiri lennuõnnetus toimus 3. augustil 1975. aastal, kui Pariisist Agadiri suunduv reislennuk lendas enne Agadiri Inezgane'i lennujaama maandumisel vastu mäge.Accident Boeing 707-321C JY-AEE, Sunday 3 August 1975 asn.flightsafety.org. Retrieved 3. mai 2025. 

Lennuõnnetuse iseloomustus
Kõik Boeing 707-321C tšarterlennul olnud 188 reisijat ja lennukimeeskonna liiget hukkusid. Õnnetuses osalenud lennuki operaatorfirma oli Royal Jordanian Airlines. See lennuõnnetus oli Maroko ajaloo ohvriterohkeim, samuti suurima ohvrite arvuga lennuõnnetus, mis Boeing 707 tüüpi lennukitega oli juhtunud. Hukkunute arv ületas kaks aastat varem toimunud Nigeria Airways Kano lennuõnnetuse oma, mis toimus samuti Royal Jordanian Airlines poolt renditud Boeing 707 lennukiga.

Kõik pardal olnud 181 reisijat olid Maroko või Prantsusmaa kodanikud. Lennu tellis Maroko lennufirma Royal Air Maroc, et tuua Prantsusmaal töötavad inimesed koos peredega pühade ajaks koju Marokosse.188 on Charter Jet Killed In Moroccan Crash in Fog The New York Times. 4. august 1975

Lennuk lähenes Agadirile õnnetuse päeva varahommikul. Piirkonnas oli tihe udu ja lennuk oli jõudnud kirde suunast Atlase mägede kohale. Umbes kell 4.25 kohaliku aja järgi, kui Boeing 707 oli laskunud 2400 m kõrguselt 700 meetri kõrgusele, et maandumisraja poole suunduda, tabasid selle parem tiib ja parempoolne äärmine mootor umbes 72 kilomeetrit Agadirist kirdes mäekülge. Osa tiivast eraldus, lennuk kaotas juhitavuse ja kukkus umbes 550 m kõrguselt alla orgu.Morocco Crash Is 3rd Worst In Air History The Lexington Herald. Lexington, Kentucky. Associated Press and United Press International. 4. august 1975

Päästetööd
Agadirist umbes 50 km loodes asuva mägiküla kohalikud elanikud, märganud õnnetust, pidid telefoni juurde jõudmiseks ja õnnetusest teatamiseks kõndima 19 kilomeetrit. Päästemeeskonnad saabusid helikopteritega ja leidsid pärast tihedas udus tundidepikkust otsimist laialipaiskunud lennukirususid suurelt alalt. Lennukikere oli suures osas purunenud kuni 1 ruutmeetri suurusteks tükkideks.

Põhjus
Peale juurdluse lõppu nimetati õnnetuse põhjuseks piloodi poolt tehtud viga, kes ei taganud udus lennu jätkumist mööda ettenähtud põhja-lõuna suunalist lennukoridori, mida tavaliselt kasutati Agadiri suunduvateks lendudeks.Accident Synopsis 08031975 Airdisaster.com. 

Õnnetuse päeval oli see tsiviillennunduse ajaloo suuruselt kolmas õnnetus.

Viited

Kategooria:Lennuõnnetused 
Kategooria:CS1 allikad prantsuse keeles (fr)
Kategooria:1975